CELEX: C2005/330/60
Language: el
Date: 2005-12-24 00:00:00
Title: Υπόθεση T-391/05: Αγωγή της  24ης Οκτωβρίου 2005  — Επιτροπή κατά Reagecon Diagnostics Ltd

24.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 330/25
            
         Αγωγή της 24ης Οκτωβρίου 2005 — Επιτροπή κατά Reagecon Diagnostics Ltd
   (Υπόθεση T-391/05)
   (2005/C 330/60)
   Γλώσσα διαδικασίας: η αγγλική
   Διάδικοι
   
      Ενάγουσα: Επιτροπή των Ευρωπαϊκών Κοινοτήτων [Εκπρόσωπος: L. Flynn]
   
      Εναγομένη: Reagecon Diagnostics Ltd
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               Να υποχρεώσει την εναγομένη να καταβάλει στην Επιτροπή
               
                           —
                        
                        
                           
                                       α)
                                    
                                    
                                       το ποσό των 169 658,65 ευρώ (εκατόν εξήντα εννέα χιλιάδων εξακοσίων πενήντα οκτώ ευρώ και εξήντα πέντε λεπτών), το οποίο αντιστοιχεί σε οφειλόμενο κεφάλαιο 161 953,99 ευρώ και σε τόκους υπερημερίας 7 704,66 ευρώ, υπολογιζόμενους από τις 21 Οκτωβρίου 2005, με επιτόκιο 5,53 %,
                                    
                                 
                     
                           —
                        
                        
                           
                                       β)
                                    
                                    
                                       το ποσό των 24,53714 ευρώ ημερησίως ως τόκο, με επιτόκιο 5,53 % από τις 16 Νοεμβρίου 2005, μέχρι την ημερομηνία πλήρους εξοφλήσεως της οφειλής,
                                    
                                 
                     
         
               —
            
            
               να καταδικάσει την εναγομένη στα έξοδα της παρούσας δίκης.
            
         Ισχυρισμοί και κύρια επιχειρήματα
   Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, συνήψε με την εναγομένη τη σύμβαση αριθ. MAS3-CT-1998-0177 στο πλαίσιο του ειδικού προγράμματος έρευνας και τεχνολογικής αναπτύξεως, συμπεριλαμβανομένης της επιδείξεως, στον τομέα των επιστημών και τεχνολογιών της θαλάσσης, γνωστού ως «πρόγραμμα MAST III» (1). Η σύμβαση αφορούσε την εκτέλεση ενός σχεδίου συνεργατικής έρευνας καλούμενου «Development and test of an innovative ion selective electrodes monitoring and control system for total nitrogen in marine waters» («Ανάπτυξη και δοκιμή ενός καινοτόμου συστήματος εποπτείας και ελέγχου ιοντεπιλεκτικών ηλεκτροδίων για το ολικό άζωτο στα θαλάσσια ύδατα»), το οποίο επρόκειτο να λειτουργήσει επί 24 μήνες, από την 1η Δεκεμβρίου 1998.
   Η σύμβαση όριζε ότι η Επιτροπή θα συμμετείχε οικονομικώς στο εν λόγω σχέδιο και καταβλήθηκε στην εναγομένη προκαταβολή 268 000 ECU την 1η Δεκεμβρίου 1998. Μια περαιτέρω ενδιάμεση καταβολή 134 417 ευρώ πραγματοποιήθηκε στις 6 Σεπτεμβρίου 2000. Έτσι, τα ποσά που κατέβαλε η Επιτροπή στην εναγομένη ανήλθαν σε 402 417 ευρώ.
   Η Επιτροπή προέβη στον λογιστικό έλεγχο της συμβάσεως στις 24 και στις 25 Σεπτεμβρίου 2001. Ο έλεγχος απέδειξε ότι οι συνεισφορές της Επιτροπής μέχρι τότε υπερέβαιναν το 50 % του μέχρι την ημερομηνία εκείνη κόστους του σχεδίου. Κατά τον έλεγχο αποκαλύφθηκε επίσης ότι η εναγομένη είχε υπογράψει, παράτυπα, την υποβληθείσα από άλλον μετέχοντα στο σχέδιο κατάσταση δαπανών.
   Στις 25 Ιανουαρίου 2002, η εναγομένη υπέβαλε πρόσθετες καταστάσεις δαπανών για το διάστημα από 1ης Δεκεμβρίου 1999 έως 30 Νοεμβρίου 2000.
   Η Επιτροπή διενήργησε δύο ανεξάρτητους τεχνικούς ελέγχους του σχεδίου και αντάλλαξε έγγραφα με την εναγομένη επί των διαπιστώσεων του λογιστικού ελέγχου και των δύο αυτών τεχνικών ελέγχων καθώς και επί των ανησυχιών που δημιουργούσαν. Κατόπιν αυτού, η Επιτροπή εξέδωσε χρεωστικό σημείωμα στο όνομα της ενάγουσας, ζητώντας την επιστροφή του ποσού των 161 953,99 ευρώ, το οποίο αποτελούσε τη διαφορά μεταξύ των συνολικών δαπανών ύψους 240 463,01, τις οποίες δέχθηκε η Επιτροπή και του συνολικού ποσού το οποίο η Επιτροπή είχε καταβάλει προηγουμένως στην εναγομένη.
   Με την αγωγή της, η Επιτροπή ζητεί την επιστροφή του προαναφερθέντος ποσού πλέον τόκων, σύμφωνα με το ιρλανδικό δίκαιο το οποίο έχει εφαρμογή επί της συμβάσεως.
   
      (1)  Απόφαση 94/804/ΕΚ του Συμβουλίου, της 23ης Νοεμβρίου 1994 (ΕΕ L 334, σ. 59).